ଭୁବନେଶ୍ୱର, ଅଗଷ୍ଟ ୨୧(ଲୋକାଲ ୱାୟାର): କରୋନା ସଂକ୍ରମଣ ସ୍ଥିତିରେ ଓଡ଼ିଶା ସମେତ ଦେଶବ୍ୟାପୀ ସ୍କୁଲ କଲେଜ ସମେତ ସମସ୍ତ ଶିକ୍ଷାନୁଷ୍ଠାନ ବନ୍ଦ ରହିଛି ।
କେନ୍ଦ୍ର ଓ ରାଜ୍ୟ ସରକାରଙ୍କ ନିର୍ଦ୍ଦେଶରେ ବିଭିନ୍ନ ଶିକ୍ଷାନୁଷ୍ଠାନ କର୍ତ୍ତୃପକ୍ଷ ସମୟ ନଷ୍ଟ ନ କରି ଅନଲାଇନରେ ଶିକ୍ଷାଦାନର ବ୍ୟବସ୍ଥା କରିଛନ୍ତି ।
କିନ୍ତୁ ଏହାଦ୍ୱାରା କେତେ ପ୍ରତିଶତ ଛାତ୍ରଛାତ୍ରୀ ଉପକୃତ ହେଉଛନ୍ତି ଏବଂ ସେମାନଙ୍କ ଭବିଷ୍ୟତ ଠିକ୍ ରାସ୍ତାରେ ଯାଉଛି ତ? ଏହି ପ୍ରଶ୍ନ ଅଭିଭାବକମାନଙ୍କ ମନକୁ ଆନ୍ଦୋଳିତ କରିଛି ।
ଅନଲାଇନ ଶିକ୍ଷାର ବାସ୍ତବ ଚିତ୍ର ଏବେ ଦେଖିବାକୁ ମିଳୁଛି ଗଁ ଗଣ୍ଡାରେ । ସବୁଠାରୁ ବଡ଼ ବାଧକ ହୋଇଛି ମୋବାଇଲ ଫୋନରେ ଇଣ୍ଟରନେଟ ନେଟୱର୍କ ।
କେଉଁଠି ପିଲାମାନେ ଗଛ ଉପରେ ତ ଆଉ କେଉଁଠି ପାଣି ଟାଙ୍କି ଉପରେ ଚଢ଼ି ପଢ଼ୁଛନ୍ତି । କେଉଁ ଗାଁ ବାହାର ହୁଡ଼ିକୁ କିଏ ଗଲାଣି ତ ଆଉ କେଉଁଠି ନେଟୱର୍କ ପାଇଁ ଦିନ ସାରା ଛାତ ଉପରେ ବସିବାକୁ ପଡ଼ୁଛି ।
ବିଭିନ୍ନ ଗଣମାଧ୍ୟମରେ ନିତିଦିନ ଏବେ ଦେଖିବାକୁ ମିଳୁଛି ଏହି ଚିତ୍ର । କେହି କେହି ଏହାକୁ ଗଣମାଧ୍ୟମର ପ୍ରଚାର କହୁଥିଲେ ମଧ୍ୟ ବାସ୍ତବତା କିଛି ଅଲଗା ନୁହେଁ ।
୨୦୧୮-୧୯ର ଅର୍ଥନୈତିକକ ସର୍ଭେକୁ ଦେଖିଲେ ରାଜ୍ୟର ୧୧ ହଜାର ଗ୍ରାମ (୨୦% ରୁ ଅଧିକ)କୁ ଏ ପର୍ଯ୍ୟନ୍ତ ମୋବାଇଲ ନେଟୱର୍କ ଯାଇନାହିଁ ।
ରାଜ୍ୟରେ ଇଣ୍ଟରନେଟ ଉପଭୋକ୍ତାଙ୍କ ହାର ପ୍ରତି ଶହେ ଜଣରେ ୨୮.୨୨% ଥିବା ବେଳେ ଜାତୀୟ ହାର ୩୮.୦୨% ।
ତେବେ ଗ୍ରାମାଞ୍ଚଳରେ ଏହି ହାର ମାତ୍ର ୧୬% ଥିବା ବେଳେ ସହରାଞ୍ଚଳରେ ଏହା ୮୩.୩% । ତେଣୁ ଗ୍ରାମାଞ୍ଚଳର ଛାତ୍ରଛାତ୍ରୀ ଅନଲାଇନ ପାଠପଢ଼ାରୁ କେତେ ଲାଭବାନ ହେଉଥିବେ ତାହା ଅନୁମେୟ ।
ଅବଶ୍ୟ ନିକଟରେ ରାଜ୍ୟ ବିଦ୍ୟାଳୟ ଓ ଗଣଶିକ୍ଷା ମନ୍ତ୍ରୀ ସମୀର ରଞ୍ଜନ ଦାସ କହିଥିଲେ, ରାଜ୍ୟରେ ୨୦ ଲକ୍ଷ ଛାତ୍ରଛାତ୍ରୀ ଅନଲାଇନ ପାଠପଢ଼ାରେ ସାମିଲ ହୋଇଛନ୍ତି ।
କିନ୍ତୁ ବେସରକାରୀ ସୂତ୍ରର ତଥ୍ୟରୁ ଏହା ମାତ୍ର ୬୦ ହଜାର ବୋଲି କୁହାଯାଉଛି ।
ଲକ୍ ଡାଉନ ସମୟରେ ସରକାର 'ଓଡିଶା ଶିକ୍ଷା ସଂଯୋଗ' ନାମରେ କାର୍ଯ୍ୟକ୍ରମ ଆରମ୍ଭ କରିଥିଲେ ।
ଏହି ଯୋଜନାରେ ସ୍କୁଲ ଗୁଡ଼ିକୁ ହ୍ୱାଟ୍ସଆପ୍ ଗ୍ରୁପ୍ କରି ଛାତ୍ରଛାତ୍ରୀଙ୍କୁ ଅନଲାଇନ ପାଠପଢ଼ା ଦିଗରେ ପ୍ରୋତ୍ସାହିତ କରିବାକୁ କୁହାଯାଇଥିଲା । ଜିଲ୍ଲା ଶିକ୍ଷା ଅଧିକାରୀମାନଙ୍କୁ ମଧ୍ୟ ଏ ନେଇ ଚିଠି ପଠା ଯାଇଥିଲା ।
ତେବେ ଖୋର୍ଦ୍ଧା ଓ ବରଗଡ଼ ଜିଲ୍ଲା ବ୍ୟତୀତ ଅନ୍ୟ କୌଣସି ସ୍ଥାନରେ ଏହା ୫୦% ଟାର୍ଗେଟ ହାସଲ କରିପାରିନାହିଁ ।
ଆକ୍ସନ ଏଡ ଇଣ୍ଡିଆର ନ୍ୟାସନାଲ ମ୍ୟାନେଜର ତଥା ଓଡ଼ିଶା ରାଜ୍ୟ ଶିଶୁ ଅଧିକାର ସୁରକ୍ଷା କମିସନର ଅନ୍ୟତମ ପରାମର୍ଶଦାତା ଘାସିରାମ ପଣ୍ଡାଙ୍କ ମତରେ କୋଭିଡ-୧୯ ଆମ ସ୍କୁଲ ଶିକ୍ଷା ବ୍ୟବସ୍ଥାରେ ଥିବା ଦୁର୍ବଳତାକୁ ପଦାରେ ପକାଇ ଦେଇଛି । ଶିକ୍ଷାଦାନର ମାନାଙ୍କ ସୀମାକୁ ଆମେ ଛୁଇଁବାରେ ବିଫଳ ହୋଇଛୁ ।
ଖୋଦ୍ ରାଜ୍ୟ ସରକାରଙ୍କ ରିପୋର୍ଟ ଅନୁସାରେ, ମାଲକାନଗିରି, କନ୍ଧମାଳ, ରାୟଗଡ଼ା ଏବଂ ଦେବଗଡ଼ ଜିଲ୍ଲାରେ ୮୮୦% ଅଭିଭାବକଙ୍କ ପାଖରେ ସ୍ମାର୍ଟ ଫୋନ୍ ନାହିିଁ ।
ଏପରିକି କନ୍ଧମାଳ ଓ ମାଲକନାଗିରି ଜିଲ୍ଲାରେ ୪୦% ଅଭିଭାବକଙ୍କର ମୋବାଇଲ ଫୋନ୍ ନାହିଁ ।
ରାଜ୍ୟ ସରକାରଙ୍କ ୬୭,୧୨୮ ପ୍ରାଥମିକ ସ୍ତରୀୟ ବିଦ୍ୟାଳୟ ମଧ୍ୟରୁ ମାତ୍ର ୨୭.୬୮ % ବିଦ୍ୟାଳୟ ଅନଲାଇନ ପାଠପଢ଼ା କରିପାରିଛନ୍ତି । ସ୍ମାର୍ଟ ଫୋନ୍ ଜରିଆରେ ପଢ଼ୁଥିବା ଛାତ୍ରଛାତ୍ରୀଙ୍କ ପ୍ରତିଶତ ମାତ୍ର ୩୧.୯୫% ।
ଏଭଳି ଚିତ୍ର େଯେ କେବଳ ଓଡ଼ିଶାରେ ଦେଖିବାକୁ ମିଳୁଛି ତାହା ନୁହେଁ, ନିକଟରେ ଏନସିଇଆରଟି (ନ୍ୟାସନାଲ୍ କାଉନସିଲ୍ ଅଫ୍ ଏଜୁକେସନାଲ ରିସର୍ଚ୍ଚ ଆଣ୍ଡ ଟ୍ରେନିଂ) ପକ୍ଷରୁ କରାଯାଇଥିବା ସର୍ଭେରୁ ଜଣାଯାଇଛି, କରୋନା ମହାମାରୀ ଭଳି ପ୍ରାକୃତିକ ବିପର୍ଯ୍ୟୟ ବେଳେ ପିଲାମାନେ ପାଠ ପଢ଼ିବା ପାଇଁ ସ୍ମାର୍ଟଫୋନକୁ ଏକମାତ୍ର ବିକଳ୍ପ ମାଧ୍ୟମ ଭାବେ ବାଛି ନେଇଛନ୍ତି ।
ତଥାପି ୨୭% ପିଲାଙ୍କ ପାଖରେ ଏବେବି ପାଠପଢ଼ା ପାଇଁ କୌଣସି ସ୍ମାର୍ଟଫୋନ୍ କିମ୍ବା ଲାପଟପ୍ ଉପଲବ୍ଧ ନାହିଁ ।
ତେଣୁ ଏନସିଇଆରଟି ସର୍ଭେକୁ ବିଚାର କରି କେନ୍ଦ୍ର ଶିକ୍ଷା ମନ୍ତ୍ରଣାଳୟ ଛାତ୍ରଛାତ୍ରୀଙ୍କ ପାଠପଢ଼ାକୁ ସହଜ ଓ ସରଳ କରିବା ଉଦେ୍ଦଶ୍ୟରେ 'ଶିକ୍ଷା ବୃଦ୍ଧି ନିଦେ୍ର୍ଦଶାବଳୀ' ଗାଇଡଲାଇନ୍ ପ୍ରସ୍ତୁତ କରିଛନ୍ତି ।
ଯାହାଦ୍ୱାରା ଡିଜିଟାଲ୍ ସମ୍ବଳ ନଥିବା ପିଲାଙ୍କ ପାଖରେ କିପରି ଶିକ୍ଷାଦାନର ସମସ୍ତ ସୁବିଧା ପହଞ୍ଚିବ ତାର ବ୍ୟବସ୍ଥା କରାଯିବ । ଏହି କାମରେ ଶିକ୍ଷକ ଓ ସ୍ୱେଚ୍ଛାସେବୀମାନେ ନିୟୋଜିତ ହେବେ ।
ଏହାବ୍ୟତୀତ ରେଡିଓ, ଟେଲିଭିଜନ୍, ସ୍ମାର୍ଟଫୋନ୍ ଓ ଅନ୍ୟାନ୍ୟ ବିକଳ୍ପ ମାଧ୍ୟମ ବ୍ୟବହାର କରି ଘରେ ରହି ପାଠ ପଢ଼ୁଥିବା ଛାତ୍ରଛାତ୍ରୀଙ୍କ ଶିକ୍ଷା ଅଭାବକୁ ଦୂର କରିବା ଦିଗରେ ସହାୟକ ହେବ ବୋଲି କେନ୍ଦ୍ର ଶିକ୍ଷାମନ୍ତ୍ରୀ ରମେଶ ପୋଖରିୟାଲ୍ କହିଛନ୍ତି ।
ମନ୍ତ୍ରୀ ଶ୍ରୀ ପୋଖରିୟାଲ୍ କହିଛନ୍ତି ଯେ ତିନି ପ୍ରକାର ପରିସ୍ଥିତିରେ ଏହି ନିଦେ୍ର୍ଦଶାବଳୀ ଓ ମଡେଲଗୁଡ଼ିକ କାର୍ଯ୍ୟ କରିବ ।
ପ୍ରଥମତଃ ଯେଉଁ ଛାତ୍ରଛାତ୍ରୀଙ୍କ ପାଖରେ ଡିଜିଟାଲ୍ ସେବା ଉପଲବ୍ଧ ନାହିଁ । ଦ୍ୱିତୀୟତଃ ଯେଉଁ ଛାତ୍ରଛାତ୍ରୀଙ୍କ ପାଖରେ ସୀମିତ ଡିଜିଟାଲ୍ ସେବା ଅଛି ଓ ତୃତୀୟତଃ ଯେଉଁମାନଙ୍କ ପାଖରେ ଅନଲାଇନ୍ ଶିକ୍ଷା ପାଇଁ ଡିଜିଟାଲ୍ ସେବାର ସୁବିଧା ରହିଛି ।
କରୋନା ମହାମାରୀ ସ୍ଥିତିରେ ୩୬% ଛାତ୍ରଛାତ୍ରୀ ପାଠପଢ଼ା ପାଇଁ ପାଠ୍ୟପୁସ୍ତକ ଓ ତାଙ୍କ ପାଖରେ ପୂର୍ବରୁ ଥିବା ଅନ୍ୟ ପୁସ୍ତକ ସବୁକୁ ବ୍ୟବହାର କରୁଛନ୍ତି ।
ତେବେ ସ୍କୁଲର ଶିକ୍ଷକ/ଶିକ୍ଷୟିତ୍ରୀ ଓ ପ୍ରଧାନଶିକ୍ଷକମାନେ ଏହି ସମୟରେ ପାଠପଢ଼ାର ମାଧ୍ୟମ ଭାବେ ଲାପଟପ୍ ବ୍ୟବହାର କରିବାକୁ ବେଶ ଆଗ୍ରହ ଦେଖାଉଛନ୍ତି ।
ଶିକ୍ଷାଦାନ ପାଇଁ ବ୍ୟବହାର କରାଯାଉଥିବା ଟେଲିଭିଜନ୍ ଓ ରେଡିଓକୁ ସର୍ବନିମ୍ନ ବ୍ୟବହୃତ ଉପକରଣ ଭାବେ ପଦାକୁ ଆସିଛି ।
ସର୍ଭେରୁ ଜଣାଯାଇଛି, କରୋନା ପରିସ୍ଥିତିରେ ପିଲାମାନଙ୍କ ପାଠପଢ଼ାର ଗତିବିଧି ଉପରେ ନଜର ରଖିବା ପାଇଁ କିଛି କିଛି ରାଜ୍ୟରେ ଶିକ୍ଷକ-ଶିକ୍ଷୟିତ୍ରୀମାନେ ପିଲାଙ୍କ ଘରକୁ ଘର ବୁଲି ସେମାନଙ୍କ ପାଠପଢ଼ା କଥା ବୁଝୁଥିବା ବେଳେ ଆଉ କିଛି ସ୍ଥାନରେ ଫୋନ୍ କଲ୍ ଦ୍ୱାରା ସେମାନେ ପିଲାଙ୍କ ଅଭିଭାବକଙ୍କ ଦ୍ୱାରା ପିଲାଙ୍କ ପାଠପଢ଼ାର ମାର୍ଗଦର୍ଶନ କରାଉଛନ୍ତି ।
ବର୍ତ୍ତମାନ ପରିସ୍ଥିତିରେ ବି ଅନେକ ଛାତ୍ରଛାତ୍ରୀ ପାଠ୍ୟପୁସ୍ତକର ଅଭାବ ଯୋଗୁଁ ପାଠପଢ଼ାରୁ ବଞ୍ଚିତ ହେଉଥିବା କହୁଛନ୍ତି । ମିଳିଥିବା ସୂଚନା ଅନୁସାରେ ଅନେକ ପିଲାଙ୍କ ପାଖରେ ପାଠ୍ୟ ପୁସ୍ତକ ନାହିଁ ।
ଯଦିଓ ଏନସିଇଆରଟି ୱେବସାଇଟ୍ ଓ ଦୀକ୍ଷା ଆପ୍ ରେ ଇ-ପାଠ୍ୟପୁସ୍ତକ ଉପଲବ୍ଧ ତଥାପି ଛାତ୍ରଛାତ୍ରୀମାନେ ଏ ବାବଦରେ ଜାଣି ପାରୁନାହାନ୍ତି ।
ଉଭୟ ଛାତ୍ରଛାତ୍ରୀ ଓ ଶିକ୍ଷକ/ଶିକ୍ଷୟିତ୍ରୀଙ୍କ ମଧ୍ୟରେ ପାଠ୍ୟପୁସ୍ତକ ହାତରେ ଧରି ପଢ଼ିବା ଅଭ୍ୟାସ ଓ ଡିଜିଟାଲ୍ ବହି ବାବଦରେ ସଚେତନତାର ଅଭାବ ଯୋଗୁଁ ଅଧିକାଂଶ ଛାତ୍ରଛାତ୍ରୀ ଏହି ସୁବିଧାର ଲାଭ ଉଠାଇ ପାରୁନାହାନ୍ତି ।
ତେବେ ଅଧିକାଂଶ ଛାତ୍ରଛାତ୍ରୀ ଓ ଶିକ୍ଷକ ଶିକ୍ଷୟିତ୍ରୀ କହିଛନ୍ତି ଯେ ଅନଲାଇନରେ ପାଠ ପଢ଼ିବାରେ ଗଣିତ ସବୁଠାରୁ କଷ୍ଟକର ବିଷୟ । କାରଣ ପିଲାମାନେ ଅନଲାଇନ୍ ପ୍ଲାଟଫର୍ମ ମାଧ୍ୟମରେ ଗଣିତ ଭଳି ବିଷୟକୁ ସହଜରେ ବୁଝି ପାରୁନାହାନ୍ତି ।
ଗଣିତ ଭଳି ବିଷୟକୁ ବୁଝିବା ପାଇଁ ଛାତ୍ରଛାତ୍ରୀ ଓ ଶିକ୍ଷକ/ଶିକ୍ଷୟିତ୍ରୀଙ୍କ ମଧ୍ୟରେ ନିରନ୍ତର ବାର୍ତ୍ତାଳାପ ହେବା ଦରକାର ଥିବା ବେଳେ ଏଥିପାଇଁ ଛାତ୍ରଛାତ୍ରୀଙ୍କ ଉପରେ ନିୟମିତ ନଜର ରଖିବାକୁ ପଡ଼େ ।
ହେଲେ ଅନଲାଇନ୍ ପ୍ଲାଟଫର୍ମରେ ଏସବୁ ସମ୍ଭବ ହୋଇପାରୁନି । ଗଣିତ ପରେ ଅନଲାଇନ୍ ପାଠ ପଢ଼ାରେ ସବୁଠାରୁ ଅଧିକ ଅସୁବିଧା ହେଉଥିବା ବିଷୟ ହେଉଛି ବିଜ୍ଞାନ ।
କାରଣ ଏଥିରେ ଏଭଳି ଅନେକ ବିଷୟ ଅଛି ଯାହାକୁ ବୁଝିବା ପାଇଁ ପିଲାମାନଙ୍କୁ ବ୍ୟବହାରିକ ପରୀକ୍ଷଣ ଦରକାର ।
ଯାହାକି ଶିକ୍ଷକ/ଶିକ୍ଷୟିତ୍ରୀଙ୍କ ତ୍ୱତ୍ୱାବଧାନରେ କେବଳ ଲାବୋରେଟୋରୀ ବା ପରୀକ୍ଷାଗାରରେ କରାଯାଇପାରିବ । ଅନେକ ଛାତ୍ରଛାତ୍ରୀ ସାମାଜିକ ବିଜ୍ଞାନ ଭଳି ବିଷୟକୁ ଅନଲାଇନ୍ ପ୍ଲାଟଫର୍ମରେ ପଢ଼ିବା କଷ୍ଟକର ବିଷୟକ ବୋଲି ବିବେଚନା କରିଛନ୍ତି ।
ସର୍ଭେରୁ ଜଣାଯାଇଛି ଯେ ୧୭% ଛାତ୍ରଛାତ୍ରୀ ଭାଷା ବା ସାହିତ୍ୟ ଭିତ୍ତିକ ବିଷୟକୁ ଅନଲାଇନ୍ ପ୍ଲାଟଫର୍ମରେ ପଢ଼ିବାକୁ କଷ୍ଟକର ବିଷୟ ବୋଲି କହିଛନ୍ତି ।
ଅନେକ ଛାତ୍ରଛାତ୍ରୀ ଓ ଅଭିଭାବକମାନେ ଅନଲାଇନ୍ ମୋଡ୍ ରେ ଶାରୀରିକ ଶିକ୍ଷାର ଆବଶ୍ୟକତା ବାବଦରେ କହିବା ସହ ଏହାକୁ ଲାଗୁ କରିବାକୁ ପରାମର୍ଶ ଦେଇଥିଲେ ।
ସେମାନେ କହିଥିଲେ କରୋନା ମହାମାରୀ ଭଳି ପରିସ୍ଥିତିରେ ମାନସିକ ସୁସ୍ଥତାର ଆବଶ୍ୟକତା ଢେର ଗୁରୁତ୍ୱପୂର୍ଣ୍ଣ । କିଛି ଛାତ୍ରଛାତ୍ରୀ କହିଛନ୍ତି କଳା ଏଭଳି ଏକ ବିଷୟ ଯାହାକି ବ୍ୟକ୍ତି ବା ଛାତ୍ରଛାତ୍ରୀକୁ ଚାପ ଓ ବିଷାଦକୁ ହ୍ରାସ କରିବାରେ ସାହାଯ୍ୟ କରିବ ।
ତେବେ ୧୦% ଛାତ୍ରଛାତ୍ରୀ ଅନଲାଇନରେ କଳା(ଆର୍ଟସ୍) ଭଳି ବିଷୟକୁ ପାଠପଢ଼ିବାରେ ଅସୁବିଧା ହେଉଥିବା ଦର୍ଶାଇଛନ୍ତି ।
ସୂଚନାଯୋଗ୍ୟ କରୋନା ମହାମାରୀ ଯୋଗୁଁ ସାରା ଦେଶ ବନ୍ଦଥିବା ବେଳେ ଶ୍ରେଣୀଗୃହଗୁଡ଼ିକ ବି ବନ୍ଦ ପଢ଼ିଛି । ମାର୍ଚ୍ଚ ୧୬ ତାରିଖରୁ ସାରା ଦେଶର ବିଶ୍ୱବିଦ୍ୟାଳୟ, ସ୍କୁଲ, କଲେଜଗୁଡ଼ିକ ବନ୍ଦ ରହିଛି ।
ମାର୍ଚ୍ଚ ୨୫ରେ ଦେଶବ୍ୟାପୀ ତାଲା ପକାଯାଇଥିବା ବେଳେ ପାରିପାଶ୍ୱର୍କ ପରିସ୍ଥିତିକୁ ଦେଖି ଏଯାଏଁ ସ୍କୁଲ, କଲେଜ, ବିଶ୍ୱବିଦ୍ୟାଳୟଗୁଡ଼ିକୁ ଖୋଲିବାକୁ ସରକାର ନିଦେ୍ର୍ଦଶ ଦେଇ ନାହାନ୍ତି ।
ଏଭଳି ପରିସ୍ଥିତିରେ ସରକାର, ଛାତ୍ରଛାତ୍ରୀ ଓ ସେମାନଙ୍କ ଅଭିଭାବକମାନେ ଅନଲାଇନ୍ ପ୍ଲାଟଫର୍ମକୁ ବିକଳ୍ପ ଭାବେ ବାଛି ନେଇଛନ୍ତି ।
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
